Middelburg-man vas ná hy 19-jarige doodslaanLouis Groenewald. Foto: Facebook Frederick Kidson (36) het Woensdag op ŉ aanklag van moord in die hof in Middelburg verskyn nadat hy Vrydagaand ŉ 19-jarige man, Louis Groenewald, tydens ŉ rusie geslaan het. Kol. Leonard Hlathi, ŉ polisiewoordvoerder van Mpumalanga, sê die voorval het omstreeks 21:00 by ŉ vulstasie in die dorp plaasgevind. Kidson en Groenewald het glo in ŉ rusie betrokke geraak, waarna Kidson Groenewald een vuishou toegedien het. Groenewald het inmekaargesak en is deur sy vriende weggeneem. Hy is later in die Midmed-hospitaal dood. Hy het vermoedelik weens breinbeserings gesterf. Kidson is intussen in hegtenis geneem en het vandag in die hof verskyn om vir borgtog aansoek te doen. Hy is borgtog geweier en bly in polisie-aanhouding totdat hy weer op 23 April in die hof moet verskyn.